  Виталий Пронин Пенсие потэм бере мыло-кыдо адямиослэн выль улон вапумзы кутске. Та сярысь умой тодэ Пичи Пурга ёросысь Брангуртын улӥсь Анастасия Яковлевна Туктарева. Ижысь «Галерея» центрын 88 аресъем нылкышнолэн ужъёсыныз адӟытон усьтӥськиз.Война кутскыку, Анастасия Яковлевналы 16 арес гинэ вал. Но, шуг-секытъёс шоры учкытэк, со быгатӥз школаез, бӧрысь пединститутэз йылпумъяны. Дышетӥсьлэсь дипломзэ басьтэмез бере берытскиз вордӥськем Брангуртаз. 41 арзэ сӥзиз нылпиосты визьноданлы, нуиз биологияя но ужъя урокъёсты. Суредаськыны кутскиз пенсие потэмез бере. Дорысьтыз одӥгез комнатаез табере быдэсаз тырмытэмын ужъёсыныз.- Пичи дыръям ик вырылӥ суредаськыны, атае монэ ушъялляз, пӧрмытӥсько шуылӥз, - тодаз вае Анастасия Туктарева. - Пенсие потэме бере ваньмон дыры тросгес луиз. Вылаз ик Зоя нылы суредаськисьлы дышетскиз, доре куддыр кельтылӥз кисточкаоссэ, буёлъёссэ, бумагаоссэ. Мон одӥген-кыкен басьяй со бумагаоссэ, суредаськылӥ.Суред вылэ Анастасия Яковлевна пуктылӥз сое, мар йыраз кылемын. Уката вунонтэмесь луизы война аръёс: кызьы валэн нюлэс кораллязы, бусыосты гыризы-кизизы. Али но син азяз песятаеныз чорыганы ветлэмез. Трос суредаз пудо-животъёсты - скалъёсты, валъёсты, атасъёсты. Эшшо суредаз сяськаосты - соосты туж яратэ.- Номыре ӧй малпа, ваньмыз басьтэмын Брангуртмылэн улонысьтыз, - шуэ Анастасия Яковлевна.Адӟытонэ поттэмын 30 пала ужъёс, ваньмыз соос возьмато пӧртэм вакытъёсысь гурт улонэз. Ужъёсты учкыны луоз 15-тӥ маёзь.Элина Васильева Теги: Бураново  